ΓΡΑΠΤΗ ΕΡΩΤΗΣΗ E-3169/97 υποβολή: Raymonde Dury (PSE) προς την Επιτροπή (13 Οκτωβρίου 1997)

Θέμα: Ακύρωση προγράμματος ελλείψει αποφάσεως του Συμβουλίου

Στην Επίσημη Εφημερίδα των Ευρωπαϊκών Κοινοτήτων της 1ης Αυγούστου 1997, αριθ. C233/8, ανακοινώνεται ότι η 7Επιτροπή αποφάσισε να αποσύρει την πρόσκληση για υποβολή προσφορών «Δράσεις προς επιδότηση στον τομέα των συνεταιρισμών, ταμείων αλληλασφάλισης, ενώσεων και ιδρυμάτων στην Κοινότητα». Η Επιτροπή ενήργησε με τον τρόπο αυτό, επειδή δεν είχε εγκριθεί απόφαση του Συμβουλίου σχετικά με το πολυετές πρόγραμμα (1994-96) δράσεων υπέρ τωνως άνω οργανισμών. και το πρόγραμμα είχε, ως εκ τούτου, καταστεί ανεπίκαιρο.

Δύναται η Επιτροπή να αναλύσει τις συνέπειες αυτής της απόφασης για τους ενδιαφερόμενους οργανισμούς και να μου διευκρινίσει εάν υπάρχει - ή πρόκειται να υπάρξει- ένα πρόγραμμα που θα υποκαθιστά το ακυρωθέν, καθώς και εάν υπάρχουν προηγούμενα προγραμμάτων που κατέστησαν ανεπίκαιρα ελλείψει αποφάσεως του Συμβουλίου;

Απάντηση του κ. Παπουτσή εξ ονόματος της Επιτροπής (30 Ιανουαρίου 1998)

Όπως αναφέρει το αξιότιμο μέλος, πράγματι η πρόσκληση υποβολής προτάσεων συνδεόταν με την πρόταση απόφασης του Συμβουλίου, που υπέβαλε η Επιτροπή, σχετικά με πολυετές πρόγραμμα εργασίας (1994-1996) υπέρ των συνεταιρισμών, των ταμείων αλληλασφάλισης, των ενώσεων και των ιδρυμάτων (ΣΤΑΕΙ). Δυστυχώς, η εν λόγω πρόταση δεν είχε εγκριθεί από το Συμβούλιο μέχρι το τέλος του 1996. Η πρόσκληση υποβολής προτάσεων δημοσιεύθηκε στις 24 Αυγούστου 1996.

Εντούτοις, κατόπιν, η Επιτροπή είχε αμφιβολίες για το αν μια τέτοια δαπάνη θα ήταν συμβατή με την ανακοίνωσή της, της 6ης Ιουλίου 1994, προς την αρμόδια επί του προϋπολογισμού αρχή σχετικά με τις νομικές βάσεις και τα μέγιστα ποσά, λαμβανομένης υπόψη της διάταξης που εξέδωσε ο πρόεδρος του Δικαστηρίου, στις 24 Σεπτεμβρίου 1996, για τις υποθέσεις C-239 και 240/96 «Ηνωμένο Βασίλειο κατά Επιτροπής». Ως εκ τούτου, η Επιτροπή ήταν υποχρεωμένη να βρει κατάλληλη λύση για τη χρηματοδότηση των σχεδίων των ΣΤΑΕΙ που σχετίζονταν με την πρόσκληση υποβολής προσφορών. Για το σκοπό αυτό, η Επιτροπή αποφάσισε, στις 29 Ιουλίου 1997, να αποσύρει πρώτα την πρότασή της για το πρόγραμμα, να ακυρώσει την πρόσκληση και κατόπιν να λάβει ειδική απόφαση για τη χρηματοδότηση, για το 1997, 12 σχεδίων τα οποία επελέγησαν μεταξύ εκείνων που υποβλήθηκαν στο πλαίσιο της πρόσκλησης υποβολής προτάσεων.

Η Επιτροπή προτίθεται να υποβάλει νέα πρόταση για πολυετές πρόγραμμα εργασίας για την περίοδο 1998-2000. Σ' αυτό το πλαίσιο, αποφάσισε, πέρα από τις 12 δράσεις που σχετίζονται με την πρόταση υποβολής προτάσεων, να χρηματοδοτήσει από τη γραμμή Β-321 του προϋπολογισμού του 1997 (κοινωνική οικονομία) ορισμένες νέες προπαρασκευαστικές δράσεις. Ο κύριος στόχος είναι να βοηθήσει τους ΣΤΑΕΙ να βελτιώσουν την απόδοσή τους ως επιχειρήσεις και να διαδραματίσουν ένα ολοκληρωμένο ρόλο όσον αφορά την αντιμετώπιση των προκλήσεων που θέτει η υφιστάμενη κατάσταση στον τομέα της απασχόλησης.

Για περισσότερες λεπτομέρειες, το αξιότιμο μέλος παρακαλείται να ανατρέξει στην απάντηση της Επιτροπής στην προφορική ερώτηση Η-0717/97 την οποία υπέβαλε η κα C. Jackson κατά την ώρα των ερωτήσεων στην περίοδο συνόδου του Κοινοβουλίου του Οκτωβρίου του 1997 ((Συζητήσεις του Κοινοβουλίου (Οκτώβριος 1997). )).